Okresná prokuratúra Malacky 
Sasinkova 71, 901 01 Malacky

Sp. zn. : 1 Pv 278/11/1106	Malacky, 11.4.2012
EEČ : 2-13-18-2012

U Z N E S E N I E

Trestná vec:	obvinený XXXXX  
Prečin:	

Rozhodol: 	prokurátorka Okresnej prokuratúry Malacky
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 06.09.2012 si zadovážil sušený rastlinný materiál  rodu Cannabis (konope) s hmotnosťou 1149 mg, s priemernou koncentráciou 14,4 %  hmotnostných THC, ktoré množstvo zodpovedá 6 až 12 obvykle jednorazovým  dávkam drogy a  túto u seba prechovával do 10.30 h uvedeného dňa. 

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	zákaz požívania návykových látok počas skúšobnej doby. 
Odôvodnenie:
Vyšetrovateľ PZ Okresného riaditeľstva PZ v Malackách, Odboru kriminálnej polície, Oddelenia všeobecnej kriminality, po skončení skráteného vyšetrovania, v trestnej veci obv. XXXXX stíhaného  pre prečin  nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 2 Trestného zákona, predložil vyšetrovací spis  s návrhom na podanie obžaloby. 

Preskúmaním spisového materiálu som zistila, že v predmetnej veci sú splnené podmienky na postup podľa § 216 ods. 1 Trestného poriadku, keďže obvinený do zápisnice o výsluchu  vyhlásil, že skutok, pre ktorý je trestne stíhaný spáchal, vyhlásenie urobil slobodne, vážne a zrozumiteľne, bez akéhokoľvek nátlaku. Na svoju obhajobu uviedol, že si uvedomuje, že urobil chybu, svoje konanie veľmi ľutuje. Žije usporiadaným rodinným životom, študuje a pracuje v štátnej správe. Vo voľnom čase sa venuje sokoliarstvu. V budúcnosti sa takéhoto konania nedopustí. Súčasne vyjadril súhlas s podmienečným zastavením trestného stíhania. Dôkazné prostriedky vykonané v rámci skráteného vyšetrovania v predmetnej veci, predovšetkým znalecký posudok  Kriminalistického a expertízneho ústavu v Bratislave, zápisnica o dobrovoľnom vydaní veci,  dostatočne preukazujú spáchanie trestného činu obvineným. 
 
Z vyšetrovacieho spisu ďalej vyplýva, že obvinený je  trestne stíhaný pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi  podľa § 171 ods. 2 Trestného zákona, za ktorý tento zákon umožňuje uložiť trest odňatia slobody vo výmere až na 5 (päť) rokov. Obvinený  okrem vlastného priznania je usvedčovaný  listinnými dôkazmi a znaleckým posudkom z odvetvia kriminalistickej toxikológie. Zo správy Obvodného úradu Malacky vyplýva, že obvinený  nebol doposiaľ prejednaný za priestupok. Nebol ani súdne trestaný, čo preukazuje zadovážený odpis registra trestov. 

Podľa § 216 ods. 1 Trestného poriadku v konaní o prečine, za ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez takého návrhu podmienečne zastaviť trestné stíhanie, ak 
										
1/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
2/  nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
3/  vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Na základe vyššie uvedených skutočností možno konštatovať, že obvinený XXXXX splnil zákonné podmienky pre rozhodnutie o podmienečnom zastavení trestného stíhania a vzhľadom na jeho doterajšiu bezúhonnosť, prejavenú ľútosť i celkový postoj k trestnému stíhaniu, možno tento postup považovať za dostatočný. Obvinenému  som určila skúšobnú dobu v trvaní 12 mesiacov, vzhľadom na závažnosť skutku. Súčasne som mu uložila obmedzenie spočívajúce v zákaze požívania návykových látok.  Po jej uplynutí budem skúmať správanie sa obvineného a podľa zistených skutočností rozhodnem buď o jeho osvedčení  alebo o pokračovaní v trestnom stíhaní.

S poukazom na všetky uvedené skutočnosti som rozhodla tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Viola Cehláriková
prokurátorka